Točno je da me Kovačević angažirao u ovom kaznenom postupku. Preuzeo sam spis i sad moram proučiti dokaze. Iduća rasprava sazvana je za 9. siječnja, dakle za manje od dvadeset dana, i moram je dočekati spreman – kazao nam je Boris Radman, novi odvjetnik Darka Kovačevića Daruvarca (31), nakon što mu je u četvrtak poslijepodne odvjetnik Andrej Korljan otkazao punomoć zbog otprije preuzetih obveza na suđenju u Zagrebu.

Boris Radman je do početka prošlog ljeta radio kao kazneni sudac Županijskog suda u Zadru i nakon donesene oslobađajuće presude bivšem vatrogasnom zapovjedniku Draženu Slavici u slučaju Kornati, prešao je u odvjetnike.

Na pitanje hoće li, kao što je njegov branjenik rekao u razgovoru za portal Index, pokrenuti tužbe protiv medija koji su pisali negativno o Daruvarcu, odvjetnik Radman je rekao da za bilo koje druge postupke osim aktivnog kaznenog postupka protiv njegova klijenta nema ovlasti.

Izbor Radmana za novog Daruvarčeva odvjetnika intrigantan je i zbog činjenice što njegova supruga, Kerol Sablić Radman, radi kao zamjenica općinskog državnog odvjetnika u Zadru, koje kazneno goni Daruvarca za teške tjelesne ozljede i prijetnje 18-godišnjoj Zadranki. Ima li u tome sukoba interesa?

– Ne želim to komentirati. Ustav daje svima mogućnost rada i zaposlenja – odgovorio nam je Radman.

U Državnom odvjetništvu ističu da zamjenica Kerol Sablić Radman nije sudjelovala ni u jednom aspektu podizanja optužnice protiv Daruvarca, niti je zastupala tužiteljstvo pred sudom u tom predmetu. Jednom je, istina, trebala, ali je rasprava odgođena, a njezin suprug tada ionako nije bio involviran u slučaj.

U međuvremenu stižu nove informacije oko medijskih istupa pojedinih svjedoka premlaćivanja 18-godišnje Zadranke prošlog lipnja u kafiću "Chill out" na Meladi. Nakon što su mediji prenijeli svjedočanstvo jedne od prijateljica 18-godišnjakinje, koja je rekla da je te večeri bila na inkriminiranom mjestu, odnosno da je svjedočila kako Daruvarac mrcvari njezinu prijateljicu, zadarskoj se policiji obratila njezina majka kako bi opovrgnula sve što je njezina kći rekla jer nije pouzdana svjedokinja.

Majčine riječi navodno potvrđuje i policijska bilješka razgovora policije s tom svjedokinjom nakon samog događaja, prilikom kojeg je rekla da nije vidjela kako Daruvarac tuče 18-godišnjakinju jer je iz straha bila pobjegla iz kafića.

Državno odvjetništvo i policija intenzivno istražuju medijske navode da je Daruvarac prije ovog zlodjela napao još četiri-pet djevojaka i premlatio ih. Dokaze za takve tvrdnje iznesene u javnost policija zasad nema. Poznato im je da je Daruvarac prekršajno prijavljen ove godine za remećenje javnog reda i mira zato što je sestri blizanki 18-godišnjakinje udario šamar. Za druga djela koja mu se pripisuju policija, prema dostupnim infomacijama, nema saznanja, što znači da događaji, ako su se i dogodili, najvjerojatnije nisu prijavljeni policiji.

Također se provjerava cjelokupni kazneni i prekršajni dosje Daruvarca u kojem ima nekoliko desetaka raznoraznih prijava, ali i pravomoćnu osudu sa zatvorskom kaznom. No, koliko je poznato, Daruvarac dosad nije bio na izdržavanju zatvorske kazne, pa će i to biti predmet provjere nadležnih organa

Majka pretučene Zadranke: Daruvarac je šakom udario i moju drugu kćer. Odazvala sam se pozivu policije i rekla im sve što su htjeli znati

Progovorio Daruvarac: Nisam ni psihopat, ni monstrum, bio sam pod utjecajem alkohola i steroida; Odvjetnik Korljan otkazao mu punomoć​

Teški propust suda u Zadru: Daruvarac se može slobodno približiti žrtvi i njezinoj obitelji, a smije i otići izvan Hrvatske, jer su izdane mjere opreza donesene - nezakonito!?​